Safnahús Borgarfjarðar er safnaklasi fimm safna þar sem tvinnað er saman faglegu starfi og sköpunarkrafti . Nýjar aðferðir eru nýttar til miðlunar á grundvelli frumkvæðis , virkni og samvinnu . Stofnunin er staðsett í Borgarnesi . Hún er leitandi og opin í starfi sínu og vinnur náið með samfélaginu á starfssvæði sínu sem nær frá rótum Snæfellsness til Hvalfjarðar . Safnahús er í eigu Borgarbyggðar en þjónar einnig Skorradalshreppi og Hvalfjarðarsveit með þjónustusamningum . Söfnin fimm í húsinu eiga sér öll langa sögu . Þau vinna náið saman að því markmiði að þjóna samfélaginu sem best . Auk fjölda skammtímasýninga eru tvær grunnsýningar í húsinu , Börn í 100 ár og Ævintýri fuglanna . Þær draga þúsundir gesta að árlega og eru hannaðar með það í huga að nýtast í safnkennslu . Hin sjónræna framsetning fangar augað , hvetur til opins huga nemenda og styður einstaklega vel við frásögn af liðnum kynslóðum .